CELEX: C2007/247/16
Language: mt
Date: 2007-10-20 00:00:00
Title: Kawża C-364/07: Talba għal deċiżjoni preliminari mressqa mill-Monomeles Protodikeio Kerkyras fit- 2 ta' Awissu 2007 — Vasilaki Spyridon et vs Dimos Kerkyraion

20.10.2007   
            
            
               MT
            
            
               Il-Ġurnal Uffiċjali ta’ l-Unjoni Ewropea
            
            
               C 247/12
            
         Talba għal deċiżjoni preliminari mressqa mill-Monomeles Protodikeio Kerkyras fit-2 ta' Awissu 2007 — Vasilaki Spyridon et vs Dimos Kerkyraion
   (Kawża C-364/07)
   (2007/C 247/16)
   Lingwa tal-kawża: Il-Grieg
   Qorti tar-rinviju
   Monomeles Protodikeio Kerkyras (Qorti monokratika ta' Korfù)
   Partijiet fil-kawża prinċipali
   
      Rikorrenti: Vasilaki Spyridon et
   
   
      Konvenut: Dimos Kerkyraion (Komun ta' Korfù)
   Domandi preliminari
   
               1)
            
            
               Il-qorti nazzjonali hija marbuta li tinterpreta d-dritt nazzjonali, safejn ikun possibili, skond direttiva li tkun ġiet trasposta tard fis-sistema ġuridika interna, a) minn meta d-direttiva tidħol fis-seħħ, jew b) minn meta jiskadi t-terminu għat-traspożizzjoni tagħha fid-dritt intern, jew inkella ċ) minn meta jidħol fis-seħħ l-att nazzjonali ta' traspożizzjoni?
            
         
               2)
            
            
               Il-klawżola 5(1) tal-ftehim qafas dwar xogħol għal żmien fiss konkluż mill-ETUC, mill-UNICE u mis-CEEP, li jikkostitwixxi parti sħiħa mid-Direttiva tal-Kunsill 1999/70/KE (ĠU L 175, p. 43), għandha tiġi interpretata fis-sens li jista' jikkostitwixxi raġuni oġġettiva għal tiġdid kontinwu jew sabiex jiġu konklużi kuntratti ta' xogħol suċċessivi għal żmien fiss — minbarra r-raġunijiet konnessi man-natura, mat-tip, mal-karatteristiċi tas-servizz tax-xogħol jew raġunijiet oħra simili — is-sempliċi fatt li l-konklużjoni ta' kuntratt għal żmien fiss tkun imposta minn liġi jew regolament?
            
         
               3)
            
            
               Il-klawżola 5(1) u (2) tal-ftehim qafas dwar xogħol għal żmien fiss konkluż mill-ETUC, mill-UNICE u mis-CEEP, li jikkostitwixxi parti sħiħa mid-Direttiva tal-Kunsill 1999/70/KE (ĠU L 175, p. 43), tista' tiġi interpretata fis-sens li [huma inapplikabbli] dispożizzjonijiet nazzjonali li jipprovdu li kuntratti jew relazzjonijiet ta' xogħol għal żmien fiss għandhom jiġu kkunsidrati suċċessivi biss meta bejniethom ma jkunx hemm perijodu ta' aktar minn tliet xhur, u l-preżunzjoni favur il-ħaddiem stabbilita f'dawn l-istess dispożizzjonijiet, fis-sens li kuntratti jew relazzjonijiet ta' xogħol għal żmien fiss huma rikonoxxuti bħala li huma għal żmien indeterminat, hija bbażata bil-fors fuq il-premessa msemmija aktar 'il fuq?
            
         
               4)
            
            
               Hija kompatibbli mal-prinċipju ta' effett utli tad-dritt Kopmunitarju u ma' l-għan tal-klawżola 5(1) u (2), ikkunsidrata flimkien mal-klawżola 1, tal-ftehim qafas dwar xogħol għal żmien fiss konkluż mill-ETUC, mill-UNICE u mis-CEEP, li jikkostitwixxi parti sħiħa mid-Direttiva tal-Kunsill 1999/70/KE (ĠU L 175, p. 43), il-projbizzjoni ta' bdil ta' kuntratti ta' xogħol għal żmien fiss suċċessivi f'kuntratti għal żmien indeterminat, stabbilita fid-dispożizzjoni nazzjonali li tinsab fl-Artikolu 21 tal-liġi 2190/1994, meta dawn il-kuntratti jiġu konklużi għal żmien fiss sabiex jaqdu l-ħtiġijiet eċċezzjonali jew ta' l-istaġun ta' min iħaddem, meta fil-verità jaqdu l-ħtiġijiet stabbli u fit-tul tiegħu?
            
         
               5)
            
            
               Huwa kompatibbli mal-prinċipju ta' effett utli tad-dritt Komunitarju u ma' l-għan tal-klawżola 5(1) u (2), ikkunsidrata flimkien mal-klawżola 1, tal-ftehim qafas dwar xogħol għal żmien fiss konkluż mill-ETUC, mill-UNICE u mis-CEEP, li jikkostitwixxi parti sħiħa mid-Direttiva tal-Kunsill 1999/70/KE (ĠU L 175, p. 43), il-fatt li, abbażi ta' dispożizzjoni nazzjonali ta' traspożizzjoni ta' l-imsemmija direttiva, id-deċiżjoni definittiva dwar il-possibbiltà jew le tal-bdil tal-kuntratti għal żmien fiss f'kuntratti għal żmien indeterminat hija f'idejn awtorità amministrattiva indipendenti, l-Anotato Symvoulio Epilogis Prosopikou (Kunsill Superjuri għall-Għażla tal-Persunal; “ASEP”)?